Title: ประกาศสำนักนายกรัฐมนตรี เรื่อง กำหนดให้การเวนคืนอสังหาริมทรัพย์เพื่อขยายทางหลวงแผ่นดินหมายเลข 12 สายตาก - ขอนแก่น ตอนบ้านโป่งแค - บ้านกร่าง เป็นกรณีที่มีความจำเป็นโดยเร่งด่วน

ประกาศสำนักนายกรัฐมนตรี

ประกาศสำนักนายกรัฐมนตรี
เรื่อง
กำหนดให้การเวนคืนอสังหาริมทรัพย์เพื่อขยายทางหลวงแผ่นดิน
หมายเลข
๑๒ สายตาก - ขอนแก่น ตอนบ้านโป่งแค - บ้านกร่าง
เป็นกรณีที่มีความจำเป็นโดยเร่งด่วน[๑]

ตามที่ได้ประกาศใช้บังคับพระราชกฤษฎีกากำหนดเขตที่ดินในบริเวณที่ที่จะเวนคืน
เพื่อขยายทางหลวงแผ่นดินหมายเลข ๑๒ สายตาก - ขอนแก่น ตอนบ้านโป่งแค - บ้านกร่าง พ.ศ.
๒๕๔๘ ในท้องที่อำเภอกงไกรลาศ จังหวัดสุโขทัย อำเภอพรหมพิราม และอำเภอเมืองพิษณุโลก
จังหวัดพิษณุโลก แล้ว นั้น

อธิบดีกรมทางหลวงผู้เป็นเจ้าหน้าที่เวนคืนตามพระราชกฤษฎีกาดังกล่าวได้พิจารณาแล้วเห็นว่า
การขยายทางหลวงแผ่นดินตอนดังกล่าวเป็นกรณีที่มีความจำเป็นโดยเร่งด่วน เพื่ออำนวยความสะดวกและความรวดเร็วแก่การจราจรและการขนส่งอันเป็นกิจการสาธารณูปโภค
ซึ่งหากการเวนคืนเนิ่นช้าไปจะเป็นอุปสรรคอย่างมากแก่การพัฒนาเศรษฐกิจและสังคม

ดังนั้น อาศัยอำนาจตามความในมาตรา ๑๓ วรรคหนึ่ง แห่งพระราชบัญญัติ
ว่าด้วยการเวนคืนอสังหาริมทรัพย์ พ.ศ. ๒๕๓๐ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๔๙ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะรัฐมนตรีโดยมติเมื่อวันที่ ๕ กรกฎาคม พ.ศ. ๒๕๔๙ จึงกำหนดให้การเวนคืนอสังหาริมทรัพย์
เพื่อขยายทางหลวงแผ่นดินหมายเลข ๑๒ สายตาก - ขอนแก่น ตอนบ้านโป่งแค  บ้านกร่าง
ในท้องที่อำเภอกงไกรลาศ จังหวัดสุโขทัย อำเภอพรหมพิราม และอำเภอเมืองพิษณุโลก จังหวัดพิษณุโลก
ตามพระราชกฤษฎีกากำหนดเขตที่ดินในบริเวณที่ที่จะเวนคืน
เพื่อขยายทางหลวงแผ่นดินหมายเลข ๑๒ สายตาก  ขอนแก่น
ตอนบ้านโป่งแค - บ้านกร่าง พ.ศ. ๒๕๔๘ เป็นกรณีที่มีความจำเป็นโดยเร่งด่วน เพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีอำนาจเข้าครอบครองหรือใช้อสังหาริมทรัพย์นั้น
ตามพระราชบัญญัติ ว่าด้วยการเวนคืนอสังหาริมทรัพย์ พ.ศ. ๒๕๓๐ ได้

ประกาศ
ณ วันที่ ๑๘ สิงหาคม พ.ศ. ๒๕๔๙
พันตำรวจโท
ทักษิณ ชินวัตร
นายกรัฐมนตรี

นันทนา/ผู้จัดทำ
๖  กันยายน  ๒๕๔๙

[๑]
ราชกิจจานุเบกษา เล่ม ๑๒๓/ตอนพิเศษ ๙๓ ง/หน้า ๖/๑ กันยายน ๒๕๔๙